95. ΑΠΟΦΑΣΗ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ  Αριθ. Ε5/661 της 10/23 Φεβρ. 1984 (ΦΕΚ  Β΄ 93) Ρύθμιση λειτουργίας του συμβουλίου τεχνολογικής εκπαίδευσης (Σ.Τ.Ε.) και της γραμματείας του, τρόπου ορισμού των μελών του και άλλων σχετικών θεμάτων. Έχοντας υπόψη: 1.Τις διατάξεις της παρ. 7 της περιπτ. 1 του άρθρ. 14 του Νόμ. 1404/83 «δομή και λειτουργία των τεχνολογικών εκπαιδευτικών ιδρυμάτων» (ΦΕΚ 173 τ.Α΄). 2.Την ανάγκη έναρξης της λειτουργίας του συμβουλίου τεχνολογικής εκπαίδευσης, αποφασίζουμε: Λειτουργία του Συμβουλίου  Τεχνολογικής Εκπαίδευσης Άρθρ.1.-1.Η ολομέλεια του συμβουλίου τεχνολογικής εκπαίδευσης (Σ.Τ.Ε.) αποτελείται από τα μέλη που αναφέρονται στην παρ. 2 της περιπτ. Ι του άρθρ. 14 του Νόμ. 1404/1983. 2.Η ολομέλεια του Σ.Τ.Ε. συγκαλείται σε τακτικές συνεδριάσεις 3 φορές το χρόνο και ειδικότερα τους μήνες Σεπτέμβριο, Ιανουάριο και Μάιο. Έκτακτη σύγκληση της Ολομέλειας γίνεται όταν ζητηθεί από τον Υπουργό Εθνικής Παιδείας και Θρησκευμάτων ή τον εκπρόσωπό του, από τη γραμματεία του Σ.Τ.Ε. ή από το (1/3) του συνόλου των μελών της. 3.Ο πρόεδρος του Σ.Τ.Ε. που είναι ο Υπουργός Εθνικής Παιδείας και Θρησκευμάτων ή ο εκπρόσωπός του συγκαλεί την ολομέλεια, διευθύνει τις συνεδριάσεις της και το εκπροσωπεί. 4.Στην Ολομέλεια συμμετέχουν μόνο τα μέλη του Σ.Τ.Ε. Κατ’ εξαίρεση μπορούν να λάβουν μέρος χωρίς δικαίωμα ψήφου και άλλα άτομα που θα κληθούν από τον πρόεδρο ως εμπειρογνώμονες ή ως εκπρόσωποι υπηρεσιών ή φορέων, ανάλογα με τη φύση του συζητούμενου θέματος. Τα άτομα αυτά θα παραμείνουν στη συνεδρίαση για όσο χρόνο κριθεί αναγκαίο από τον προεδρεύοντα. 5.Η ολομέλεια του Σ.Τ.Ε. βρίσκεται σε απαρτία όταν είναι παρόντα το (1/2) τουλάχιστον των μελών της. Οι αποφάσεις παίρνονται με απόλυτη πλειοψηφία των παρόντων μελών. Η μη υπόδειξη εκπροσώπου από κάποιο φορέα στην ολομέλεια του Σ.Τ.Ε. καθώς και η μη συμμετοχή μέλους της θεωρείται απουσία του μέλους αυτού και δεν εμποδίζει τη λειτουργία της ολομέλειας, εφόσον πάντως υπάρχει απαρτία. 6.Με απόφαση του Υπουργού Εθνικής Παιδείας και Θρησκευμάτων ορίζεται διοικητικός υπάλληλος της κεντρικής υπηρεσίας του υπουργείου ως γραμματέας για την τήρηση των πρακτικών της ολομέλειας. 7.Έδρα του Σ.Τ.Ε. είναι η Αθήνα. Η ολομέλεια μπορεί να συγκαλείται και σε άλλες πόλεις όπου λειτουργούν Τ.Ε.Ι. ή παραρτήματα αυτών ή όπου σχεδιάζεται ή μελετάται η ίδρυση τμημάτων. Λειτουργία της γραμματείας του Σ.Τ.Ε. Άρθρ.2.-1.Την ευθύνη του συντονισμού της λειτουργίας και των δραστηριοτήτων του Σ.Τ.Ε. καθώς και την εκτέλεση των αποφάσεών του έχει η γραμματεία του, η οποία αποτελείται από τα μέλη που ορίζονται στην παρ. 5 της περιπτ. Ι του άρθρ. 14 του Νόμ. 1404/83. 2.Η γραμματεία συνεδριάζει τακτικά μια φορά το μήνα, έκτακτα δε όταν το ζητήσει ο Υπουργός Εθνικής Παιδείας και Θρησκευμάτων ή ο εκπρόσωπός του ή το 1/3 του συνόλου των μελών της. 3.Η γραμματεία συντάσσει την ημερήσια διάταξη των συνεδριάσεων της ολομέλειας και μεριμνά για την ύπαρξη εισηγήσεων για όλα τα θέματα και την τεκμηρίωσή τους. 4.Με ευθύνη της γραμματείας η ημερήσια διάταξη, οι εισηγήσεις και τα λοιπά απαραίτητα έγγραφα κοινοποιούνται στα μέλη της ολομέλειας 10 τουλάχιστον μέρες πριν από τη σύγκληση κάθε τακτικής συνεδρίασής της ή τουλάχιστον 3 μέρες πριν από τη σύγκληση έκτακτης συνεδρίασης. 5.Μέλος του Σ.Τ.Ε. μπορεί να ζητήσει την συζήτηση θέματος και μετά την κοινοποίηση της ημερήσιας διάταξης το αργότερο μέχρι την προηγουμένη ημέρα της συνεδριάσεως της ολομέλειας. Η σχετική πρότασή του υποβάλλεται στην Γραμματεία του Σ.Τ.Ε. η οποία έχει την αποκλειστική αρμοδιότητα να αποφασίσει αν το προτεινόμενο θέμα είναι εντός ή εκτός αρμοδιότητας του Σ.Τ.Ε. Στην περίπτωση που η γραμματεία αποφανθεί θετικά αλλά δεν περιλάβει το θέμα στην ημερήσια διάταξη το μέλος μπορεί να ζητήσει από την ολομέλεια να αποφασίσει με απόλυτη πλειοψηφία των παρευρισκομένων μελών της την συζήτηση του θέματος αυτού. 6.Οι διατάξεις της παρ. 4 του προηγούμενου άρθρου της απόφασης αυτής εφαρμόζονται ανάλογα και για τη γραμματεία του Σ.Τ.Ε. Τρόπος ορισμού των μελών του Σ.Τ.Ε.  και της Γραμματείας. Άρθρ.3.-1.Οι φορείς που εκπροσωπούνται στο Σ.Τ.Ε. υποδεικνύουν εγγράφως προς τον Υπουργό Εθνικής Παιδείας και Θρησκευμάτων τους εκπροσώπους τους και ισάριθμους αναπληρωματικούς. Κάθε φορέας δικαιούται να αντικαταστήσει τον εκπρόσωπό του. Το σχετικό με την αντικατάσταση έγγραφο πρέπει να επιδοθεί στον Πρόεδρο του Σ.Τ.Ε. 48 τουλάχιστον ώρες πριν από την έναρξη τακτικής ή έκτακτης συνεδρίασης του Σ.Τ.Ε. 2.Οι μετέχοντες στο Σ.Τ.Ε. Πρόεδροι των Τ.Ε.Ι. αναπληρώνονται από τους αντιπροέδρους των. Σε Τ.Ε.Ι. που εκλέγονται 2 αντιπρόεδροι τον πρόεδρο αναπληρώνει στο Σ.Τ.Ε. ο αντιπρόεδρος που ορίζεται σύμφωνα με τον εσωτερικό κανονισμό του Τ.Ε.Ι. 3.Στην πρώτη συνεδρίαση της Ολομέλειας ο πρόεδρος του Σ.Τ.Ε. καλεί τους Προέδρους  των Τ.Ε.Ι. και τους εκπροσώπους των οικείων  φορέων   να    ορίσουν  εγγράφως  τον   εκπρόσωπό  (Αντί για τη σελ. 516,57719) Σελ.516,57719(α) Τεύχος Θ32-Σελ.73 538 Κέντρα Ανώτερης Τεχ/κής Εκπ/σης (Κ.Α.Τ.Ε.) Τεχν/κά Εκπ/κά Ιδρύματα (Τ.Ε.Ι.) 32.Ε.κ.95 τους με τον αναπληρωτή του στην Γραμματεία του Σ.Τ.Ε. Οι διατάξεις της παρ. 1 του άρθρου αυτού που αναφέρονται στην αντικατάσταση των μελών και τη σχετική διαδικασία εφαρμόζονται ανάλογα και για τα μέλη της γραμματείας του Σ.Τ.Ε. Ομάδες εργασίας-Συνεργασία Άρθρ.4.-1.Η ολομέλεια του Σ.Τ.Ε. μπορεί να αναθέτει σε ομάδες εργασίας τη μελέτη συγκεκριμένων θεμάτων της τριτοβάθμιας τεχνολογικής εκπαίδευσης και διατύπωση σχετικών αιτιολογημένων εισηγήσεων και προτάσεων. 2.Το Σ.Τ.Ε. μπορεί να προσκαλεί Έλληνες Επιστήμονες του Εξωτερικού προκειμένου να συμμετάσχουν σε ομάδες εργασίας ή να ζητά τη γνώμη ειδικών εμπειρογνωμόνων για συγκεκριμένα θέματα. Μπορεί επίσης να οργανώνει και να πραγματοποιεί εκδηλώσεις, σεμινάρια ή συνέδρια για τη μελέτη και αντιμετώπιση συγκεκριμένων ειδικοτήτων ή γενικότερων προβλημάτων σχετικών με τους σκοπούς του. 3.Το Σ.Τ.Ε. μπορεί για την εκπλήρωση της αποστολής του να συνεργάζεται με διεθνείς οργανισμούς, ιδρύματα και επιστημονικούς, ερευνητικούς και εκπαιδευτικούς φορείς. Κάλυψη δαπανών Άρθρ.5.-Οι απαιτούμενες για τη λειτουργία και τις δραστηριότητες του Σ.Τ.Ε. δαπάνες καλύπτονται από τον προϋπολογισμό του Υπουργείου Εθνικής Παιδείας και Θρησκευμάτων στον οποίο αναγράφεται ειδική πίστωση. 